Il-Parlament Ewropew u l-Istati Membri llum laħqu ftehim provviżorju fuq regoli l-ġodda sabiex il-kumpaniji jkunu jistgħu faċilment jingħaqdu, jinqasmu jew jiċċaqalqu fis-Suq Uniku, filwaqt li jipprovdu għal salvagwardji b'saħħithom. Permezz ta' dawn ir-regoli l-kumpaniji se jistgħu jkunu iktar kompetittivi u jespandu iktar faċilment mal-UE. Jinkludu wkoll salvagwardji għall-impjegati, l-azzjonisti b'interess nonkontrollanti u l-kredituri, u jiżguraw li dawn l-operazzjonijiet transfruntiera ma jistgħux jintużaw b'mod ħażin għal għanijiet frawdolenti jew abbużivi. L-Ewwel Viċi President Frans Timmermans u l-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová żiedu jgħidu: “Is-Suq Uniku tal-UE tagħna joffri ħafna opportunitajiet għal kumpaniji biex jiċċaqalqu u jikbru. Madankollu, s'issa l-kumpaniji ma setgħux jisfruttawhom fil-prattika. Ir-regoli l-ġodda dwar il-mobilità transfruntiera se jipprovdu proċeduri ċari għall-kumpaniji, li se jnaqqsu l-ispejjeż u jiffrankaw il-ħin. L-imprendituri se jkollhom l-għażla ta' fejn jinnegozjaw u kif ikabbru jew jerġgħu jorganizzaw in-negozji tagħhom. Fl-istess ħin, ir-regoli l-ġodda se jwaqqfu salvagwardji b'saħħithom biex jipproteġu d-drittijiet tal-impjegati u, għall-ewwel darba, jipprevjenu operazzjonijiet imwettqa għal għanijiet frawdolenti jew abbużivi.” Il-kumpaniji se jkunu jistgħu jibbenefikaw minn sett komprensiv ta' regoli Ewropej biex jiċċaqalqu minn Stat Membru għal ieħor jew biex jinqasmu f'aktar entitatjiet fuq bażi tranfruntiera. Fl-istess ħin, bir-regoli l-ġodda l-awtoritajiet nazzjonali se jkunu jistgħu jwaqqfu operazzjoni transfruntiera f'każijiet ta' għanijiet abbużivi jew frawdolenti li jwasslu għal jew għandhom l-għan li jwasslu għall-evitar jew għaċ-ċirkomvenzjoni tad-dritt nazzjonali jew tal-Unjoni, jew għal għanijiet kriminali. L-impjegati, speċjalment rigward id-drittijiet tagħhom għal informazzjoni, konsultazzjoni u parteċipazzjoni, kif ukoll l-azzjonisti b'interess nonkontrollanti u l-kredituri se jibbenefikaw minn salvagwardji b'saħħithom biex jipproteġu d-drittijiet tagħhom matul operazzjonijiet transfruntiera. B'hekk il-protezzjoni ta' dawn l-azzjonisti se titjieb b'mod sostanzjali, meta mqabbla mas-sitwazzjoni attwali ta' regoli frammentati u nuqqas ta' ċertezza tad-dritt. Il-passi li jmiss Il-ftehim provviżorju issa jrid jiġi formalment approvat mill-Parlament Ewropew u mill-Kunsill tal-UE. Sfond L-emenda għad- Direttiva dwar ċerti aspetti tal-liġi dwar il-kumpaniji rigward konverżjonijiet, fużjonijiet u diviżjonijiet transfruntiera hija parti mill- pakkett tal-liġi dwar il-kumpaniji propost mill-Kummissjoni Ewropea f'April 2018. Għal aktar informazzjoni L-informazzjoni kollha dwar il-pakkett tal-liġi tal-Kumpaniji huwa disponibbli hawnhekk. Il-parti l-oħra tal-pakkett tal-liġi dwar il-Kumpaniji dwar id-diġitalizzazzjoni tal-liġi tal-kumpaniji diġà ġiet approvata fil-5 ta' Frar – ara d- dikjarazzjoni